﻿ EFECTE SOCIOECONOMICE ALE SECETEI ASUPRA CALITĂŢII VIEŢII COMUNITĂŢILOR UMANE DIN ROMÂNIA DUMITRU CHIRIAC, ANTON GEICU, CRISTINA HUMĂ, ANA BLEAHU Seceta, percepută ca o incapacitate temporară a resurselor de apă de a face faţă consumurilor, constituie, alături de alte fenomene distructive, cum ar fi poluarea sau inundaţiile, principalele „urgenţe planetare” ale zilei. Specialiştii apreciază că secetele şi fenomenele generate de acestea (aridizare şi deşertificare) au la bază, pe lângă modificările în circulaţia generală a atmosferei, determinate de manifestarea efectului de seră, şi cauze antropice, datorate utilizării neraţionale, defrişărilor sau modificărilor de peisaj, cu efecte negative asupra bilanţului apei. Impactul distructiv al secetelor şi aria tot mai mare de producere a acestora, care cuprinde 1/4 din totalul suprafeţei de uscat a Terrei, fac ca fenomenul respectiv să fie considerat, după poluare, riscul ecologic cu cea mai mare amploare şi stabilitate. Aceasta, întrucât secetele, în special cele prelungite sau care se produc în ani succesivi, determină multiple efecte negative, de ordin ecologic, economic şi social, ce afectează calitatea vieţii comunităţilor umane. Astfel, sub raport ecologic, seceta poate produce degradarea terenurilor agricole şi reducerea potenţialului biologic al solului, o înrăutăţire a condiţiilor de viaţă şi de muncă ale oamenilor. În plan economic, acest fenomen natural extrem afectează, în primul rând, producţia agricolă şi pune în pericol securitatea alimentară a populaţiei. Simultan, seceta determină reducerea efectivelor de animale, scăderea producţiei de energie electrică în hidrocentrale, greutăţi în alimentarea cu apă a localităţilor etc. Din punct de vedere social, seceta generează sărăcie, în special în rândul populaţiei rurale, pune în pericol activităţile umane, afectează starea de sănătate a populaţiei, deteriorează relaţiile interumane. Studiile şi rapoartele elaborate de instituţiile de profil din România şi de către ONU-FAO demonstrează că şi ţara noastră este afectată de secetă, care în situaţii prelungite, duce la apariţia aridizării (adâncirea nivelului freatic), iar în unele areale, chiar la deşertificare (lipsa covorului vegetal), însă nu de tip saharian. CALITATEA VIEŢII, XVI, nr. 3–4, 2005, p. 313–331 314 D. CHIRIAC, A. GEICU, C. HUMĂ, A. BLEAHU 2 Analizele climatice asupra României, privind ultimii 40 de ani ai secolului al XX-lea, pun în evidenţă scăderea cantităţilor anuale de precipitaţii, mai ales în zonele sudice şi sud-estice ale ţării, arii cu risc mare pentru fenomenul de secetă datorită şi temperaturilor mai ridicate. Această tendinţă este mai puţin evidentă în vestul ţării, dar manifestă o creştere în vestul şi nordul Moldovei. Un alt aspect demn de a fi remarcat este faptul că zona montană, care prezintă în mod normal un bilanţ puternic pozitiv al apei, a înregistrat, în ultimii ani ai secolului al XX-lea, valori neobişnuit de coborâte ale cantităţilor de precipitaţii (A. Geicu, 2004). Acest lucru are un impact negativ nu numai pe plan local, ci şi la nivel de ţară, unde influenţele economice şi sociale sunt legate, îndeosebi, de producţia de energie electrică, de irigaţii. Deşi fenomenul de secetă, ca şi cel de inundaţie, s-a manifestat în România pe parcursul mai multor ani din ultimele patru decenii, totuşi rareori uscăciunea s-a extins la nivelul întregii ţări, aşa cum s-a întâmplat în anul 2000, care a fost o excepţie din acest punct de vedere. Amploarea şi intensitatea secetei din anul respectiv au fost puse în evidenţă şi de valorile negative ale SPI (Standard Precipitation Index), indice propus, în 1993, de McKee şi colaboratori (Universitatea Dakota-SUA) pentru cuantificarea deficitului sau excesului de precipitaţii (tabelul nr. 1). Tabelul nr.1 Cei mai secetoşi ani din România din ultimele patru decenii ale secolului al XX-lea* Zone geografice Sudul Câmpia Câmpiei Bărăgan Dobrogea Moldova Centrul ţării Vestul ţării Olteniei Române SPI Anul SPI Anul SPI Anul SPI Anul SPI Anul SPI Anul SPI Anul –2,2 2000 –1,9 1973 –1,6 2000 –2,2 1994 –1,4 1986 –1,8 1986 –2,2 2000 –1,9 1992 –1,7 2000 –1,6 1976 –1,5 1965 –1,2 1967 –1,8 1963 –1,6 1993 –1,8 1985 –1,4 1968 –1,2 1983 –1,4 1983 –1,2 1963 –1,4 2000 –1,5 1990 1982–1,4 1987 –1,2 –1,7 1990 –1,4 1983 –1,1 1990 –1,4 1989 –1,2 1992 2000–1,4 1990 –1,2 *Conform SPI, care are, în caz de secetă, următoarele semnificaţii: între –1,0 şi –1,49 – uscăciune moderată; între –1,5 şi –1,99 – uscăciune severă; ≥ –2,0 – uscăciune extremă. Pornind de la aceste consideraţii generale, în continuare vor fi evidenţiate principalele efecte ale secetei în ţara noastră, respectiv asupra agriculturii şi silviculturii, asupra alimentării cu apă a localităţilor, asupra industriei şi transporturilor, asupra sănătăţii, efecte ce se reflectă, în ultimă instanţă, asupra calităţii vieţii populaţiei. Impactul secetei asupra agriculturii şi silviculturii în România În România, agricultura este o ramură economică de primă importanţă, cu o veche tradiţie, ce constituie ocupaţia de bază pentru o mare parte a populaţiei, 3 EFECTE SOCIOECONOMICE ALE SECETEI 315 respectiv 27,7%, în anul 2002. De altfel, în mediul nostru rural trăieşte aproape jumătate (peste 47%, în 2002) din populaţia totală a ţării. Importanţa agriculturii ca ramură de activitate este dată de potenţialul agricol al ţării noastre, reprezentat, în primul rând, de cele 14,8 milioane de hectare de teren agricol, din care, 8,7 milioane de hectare (62%) sunt deţinute de arabil. În al doilea rând, de calitatea bună-mijlocie a solului, care, împreună cu o climă mediocră, asigură producţii agricole în măsură să facă faţă consumului alimentar al populaţiei (A. Canarache, 2001). Producţia agricolă, spre deosebire de cea industrială, are un grad foarte ridicat de nesiguranţă, depinzând, în cea mai mare măsură, de condiţiile climatice. Sub acest aspect, România prezintă, aşa cum s-a arătat mai sus, un mare risc climatic, mai ales în ceea ce priveşte regimul precipitaţiilor, fapt pentru care atât secetele, cât şi inundaţiile sunt fenomene frecvente care afectează în mare măsură producţia agricolă. Specialiştii apreciază că, la nivelul întregii ţări, circa 2% din totalul suprafeţei agricole este afectat de secetă extrem de severă (practic, în toţi anii), 28% de secetă foarte severă (în peste 40 din 100 de ani) şi 60% de secetă redusă (în mai puţin de 10 din 100 de ani) (C. Hera, A. Canarache, 2000). După cum se cunoaşte, seceta afectează, în primul rând, producţia vegetală, iar în funcţie de durată şi intensitatea acestui fenomen, efectele sale negative se transferă şi în zootehnie. Cele mai importante pierderi sunt legate de calamitarea culturilor de cereale, de care depinde, în cea mai mare măsură, securitatea alimentară a populaţiei. Acest lucru se întâmplă, în caz de secetă, şi în România, cunoscută prin ponderea mare a producţiei agricole vegetale (62,8%), în ansamblul producţiei obţinute în sectorul agricol. În ceea ce priveşte profilul producţiei vegetale, acesta este dat de cultura cerealelor, dominată de grâu şi porumb, care au o veche tradiţie în ţara noastră. Studiile de economie agrară arată că modificările structurale produse în agricultura românească, după 1989, prin aplicarea Legii fondului funciar, au determinat importante modificări şi în structura culturilor din ţara noastră. Ca urmare, mica gospodărie ţărănească a devenit preponderentă, sub aspectul proprietăţii private asupra pământului şi este bazată mai mult pe autoconsum şi mai puţin pe comercializarea produselor. Din această cauză, agricultura s-a orientat, în special, în direcţia culturilor de grâu şi de porumb (El. Sima, 2002). În momentul de faţă, deoarece culturile de cereale, practicate preponderent de sectorul agricol privat, sunt realizate pe suprafeţe mici, cu minimum de cheltuieli de înfiinţare şi întreţinere, recoltele obţinute sunt scăzute şi influenţate de condiţiile climatice, în special de secetă. În consecinţă, veniturile producătorilor agricoli sunt în concordanţă cu productivitatea scăzută, iar seceta care se prelungeşte de la un an la altul pune pe mulţi ţărani în imposibilitatea reluării ciclului agricol. În perioada 1995–2001, producţia de cereale a României a oscilat între 22,1 milioane de tone în 1997 şi 10,4 milioane de tone, în anul 2000, când, din cauza 316 D. CHIRIAC, A. GEICU, C. HUMĂ, A. BLEAHU 4 secetei, s-au înregistrat producţii foarte scăzute, atât la grâu (4,4 milioane de tone, faţă de 7,1 milioane de tone în 1997), cât şi la porumb (4,8 milioane de tone, faţă de 12,6 milioane de tone în 1997). În continuare vom prezenta modul în care seceta a afectat recoltele de grâu şi porumb, în perioada 2000–2003, când acest fenomen s-a manifestat în mod excesiv, pe perioade lungi de timp, şi a cuprins, uneori, (cazul anului 2000) întreg teritoriul ţării. Acest lucru a făcut ca suprafeţele cultivate cu cereale să fie calamitate pe suprafeţe mari, iar pierderile valorice să fie însemnate. Din analiza datelor puse la dispoziţie de Ministerul Agriculturii, Pădurilor şi Dezvoltării Rurale referitoare la impactul factorilor naturali de calamitate (inundaţii, îngheţ târziu, brumă, ploi torenţiale, grindină, secetă etc.) asupra producţiei agricole, în general, şi a celei de cereale, în special, cele mai mari efecte distructive le are, în România, seceta. Întrucât datele referitoare la seceta din anul 2003 sunt parţiale, acestea au numai un caracter orientativ, iar analiza noastră se va referi, în special, la perioada 2000–2002. În acest interval de trei ani (2000–2002), suprafeţele calamitate prin secetă excesivă şi prelungită au reprezentat, la nivelul întregii ţări, între 87,8% în 2002 şi 95,4% în anul 2000 din totalul suprafeţelor calamitate de factorii naturali. Sub aspect valoric, pierderile cauzate de secetă au fost cuprinse între 69,3% (în 2002) şi 92,3% (în 2000) din totalul pierderilor aduse agriculturii de către factorii naturali de calamitate (tabelul nr. 2). Tabelul nr. 2 Situaţia suprafeţelor agricole calamitate de factorii naturali şi valoarea estimativă a pierderilor (2000–2003) Nr. jud. Suprafaţa Valoarea pierderilor Factorul natural de calamitate calamitatecalamitată din calamităţi Total ha % Total mld. lei % 2000 Fenomene meteo extreme*, din care: – 8009223 100,0 22114,6 100,0 – Secetă excesivă prelungită 42** 7642489 95,4 20411,6 92,3 2001 Fenomene meteo extreme*, din care: 21 2178872,6 100,0 10518,6 100,0 – Secetă excesivă prelungită 1948667,0 89,4 9158,0 87,1 2002 Fenomene meteo extreme*, din care: – 1839903,1 100,0 10300,7 100,0 – Secetă excesivă prelungită 29 1615468,0 87,8 7139,6 69,3 2003*** Fenomene meteo extreme*, din care: – 406482 100,0 2772,3 100,0 – Secetă excesivă prelungită 14 341726 84,1 2361,8 85,2 Sursa: Ministerul Agriculturii, Pădurilor şi Dezvoltării Rurale. * Inundaţii, ploi torenţiale şi grindină, furtuni, brumă şi îngheţ la sol, secetă prelungită. ** Inclusiv Municipiul Bucureşti. *** Date parţiale. 5 EFECTE SOCIOECONOMICE ALE SECETEI 317 În ceea ce priveşte efectul secetelor excesive şi prelungite asupra culturilor de cereale, trebuie arătat că acestea au fost calamitate, în perioada 2000–2002, pe suprafeţe mari şi foarte mari, mergând de la peste 1,3 milioane ha, în 2001 (68,1% din suprafaţa calamitată de secetă, la nivelul ţării) şi până la aproximativ 4 milioane de hectare, respectiv 52,3% din totalul suprafaţei atinsă de secetă, sau 46% din arabil în anul 2000, când seceta a cuprins, în diferite proporţii, toate judeţele României (tabelul nr. 3). Tabelul nr. 3 Situaţia suprafeţelor de grâu-secară şi porumb calamitate de seceta excesivă şi prelungită (2000–2002) Suprafaţa agricolă calamitată de secetă – ha – Cereale Grâu-Secară Porumb Anul Total – ţară % din total % din total % din Total Total Total cereale cereale total ţară 2000 7 642 489,0 3 997 450,0 52,3 128 2209 32,1 2 340 855 58,6 2001 1 948 667,0 1 326 913,0 68,1 217 342,0 16,4 1 060 774,0 79,9 2002 1 615 468,0 1 408 681,0 87,2 1 096 213,0 77,8 89 010,0 6,3 Sursa: Ministerul Agriculturii, Pădurilor şi Dezvoltării Rurale. Ca urmare, şi pierderile valorice la culturile de cereale au fost direct proporţionale cu suprafeţele afectate de secetă. Astfel, conform datelor MAPDR, culturile de cereale au înregistrat, în perioada 2000–2002, datorită secetelor excesive şi prelungite, pierderi valorice importante, cuprinse între 5 892,4 miliarde lei (în 2002) şi 11 355,5 miliarde lei (în 2000), respectiv între 82,5% şi 55,6% din totalul pierderilor pe ţară cauzate de secetă producţiei agricole (tabelul nr. 4). Tabelul nr. 4 Situaţia valorică a pierderilor la grâu-secară şi porumb pe suprafeţele calamitate (2000–2002) Valoarea pierderilor la suprafaţa calamitată de secetă – miliarde lei Anul Total – Cereale Grâu-Secară Porumb ţară Total % din Total % din total Total % din total total ţară cereale cereale 2000 20 411,6 11 355,5 55,6 3 299,2 29,1 7 244,1 63,8 2001 9 158,1 6 270,2 68.5 573,4 9,1 5 599,4 89,3 2002 7 139,8 5 892,4 82,5 4 863,4 82,5 91,6 1,6 Sursa: Ministerul Agriculturii, Pădurilor şi Dezvoltării Rurale. În cadrul culturilor de cereale, cel mai puternic impact al secetelor anuale, din perioada analizată, s-a manifestat la nivelul culturilor de grâu şi de porumb, care reprezintă principalele plante cerealiere de care depinde securitatea alimentară a populaţiei din ţara noastră. Deoarece seceta poate apărea în diferite perioade de timp la nivelul unui an, şi pentru că cele două cereale au cicluri de vegetaţie şi cerinţe de apă diferite, acest 318 D. CHIRIAC, A. GEICU, C. HUMĂ, A. BLEAHU 6 fenomen meteo extrem poate afecta, în cursul unui an agricol, fie numai cultura grâului, fie numai pe cea a porumbului. În mod excepţional, cum a fost anul 2000, când seceta excesivă s-a manifestat pe o perioadă lungă de timp, au fost calamitate ambele culturi. Astfel, în perioada 2000–2002, sub aspectul suprafeţelor afectate de secetă terenul arabil cultivat cu grâu a fost calamitat într-o proporţie cuprinsă între 16,4% (în 2001) şi de 77,8% (în 2002) din totalul suprafeţelor cu cereale atinse de secetă. Însă sub aspect valoric, pierderile cele mai mari la grâu, în ansamblul pierderilor cauzate de secetă la cereale, s-au înregistrat în anii 2000 şi 2002, când acestea au reprezentat 29,1 şi, respectiv, 82,5% (tabelele nr. 3 şi 4). În ceea ce priveşte cultura porumbului, aceasta a avut cele mai mari suprafeţe afectate de secetă în anii 2000 şi 2001 (58,6 şi, respectiv, 79,9% din totalul suprafeţei de cereale, calamitate de secetă). De altfel, aceştia au fost şi anii în care pierderile valorice la porumb au fost şi cele mai mari, de 63,8 şi, respectiv, 89,3% din totalul pierderilor cauzate de secetă culturilor cerealiere (tabelele nr. 3 şi 4). În continuare, vom prezenta urmările, în plan teritorial, ale secetei din anul 2000, an considerat unul dintre cei mai secetoşi din ultima jumătate de secol, când fenomenul de uscăciune s-a manifestat, cu diferite intensităţi, în toate cele 41 de judeţe ale ţării. Suprafaţa afectată de seceta excesivă prelungită a fost de 7 642 489 de hectare, adică 95,4% din suprafaţa totală calamitată de diferite fenomene meteorologice şi hidrologice (inundaţii, îngheţ târziu, ploi torenţiale, furtuni, grindină etc.), care, în anul respectiv, a fost de 8 009 223 de hectare. Statistica arată că, într-un număr de 11 judeţe, suprafeţele calamitate de secetă au fost până la 100 000 ha, în 22 de judeţe, între 200 000 şi 300 000 ha, iar în 8 unităţi teritorial – administrative ale ţării, aceste suprafeţe au depăşit 300 000 ha (Botoşani, Cluj, Constanţa, Dolj, Iaşi, Mureş, Olt, Vaslui). În ceea ce priveşte valoarea pierderilor din agricultură cauzate de secetă, acestea au fost, în anul 2000, de 20 411,6 miliarde lei, ceea ce reprezintă 92,3% din totalul de 22 116,6 miliarde de lei al pierderilor determinate de diferitele fenomene meteorologice şi hidrologice distructive (tabelele nr. 2 şi 4). Au fost consemnate pierderi de peste 500 miliarde de lei, cu precădere în judeţele din părţile de est, sud-est şi sud ale ţării, cum ar fi: Bacău, Buzău, Constanţa, Dolj, Ialomiţa, Mehedinţi, Olt, Prahova, Tulcea, Vâlcea, dar şi în unele judeţe din partea de vest, respectiv Bihor şi Satu Mare. În unele judeţe, ca de exemplu în Galaţi, Iaşi, Teleorman şi Vaslui, care cunosc asemenea altor judeţe dintre cele menţionate mai sus o rată ridicată a sărăciei rurale, valoarea pierderilor cauzate agriculturii de seceta excesivă şi prelungită a depăşit, în anul 2001, pentru fiecare dintre ele, cifra de 1 000 de miliarde de lei. La nivelul producţiei vegetale, cerealele au înregistrat, din cauza secetei, o diminuare, în 2000, cu 38,5% faţă de anul 1999, cifrându-se la circa 10,5 milioane de tone, din care 4,4 milioane tone de grâu şi 4,9 milioane tone de porumb, fără să afecteze consumul populaţiei. 7 EFECTE SOCIOECONOMICE ALE SECETEI 319 Acest fenomen s-a manifestat, cu diferite intensităţi, şi în perioada 2001–2003. Astfel, seceta din anul 2003 a fost considerată de către specialişti mult mai catastrofală decât cea din Moldova din 1946, deoarece a cumulat multe dintre influenţele negative ale acestui fenomen din cei trei ani precedenţi şi s-a manifestat, cu diferite intensităţi, în aproape întreaga ţară. Întrucât datele prezentate de MAPDR privind efectele secetei prelungite din anul 2003 nu ni se par suficient de concludente, deoarece sunt incomplete, nu s-a putut face o analiză la nivel teritorial a efectelor acesteia. Spre exemplu, grâul apare calamitat doar în zece judeţe, pe o suprafaţă care totalizează numai 197 628 ha. Or, conform specialiştilor, seceta s-a făcut simţită la nivelul întregii ţări şi a compromis, în diferite proporţii, cea mai mare parte a grâului de pe cele 1 415 336 ha. Numai aşa se explică de ce, cu o producţie medie de 1 719 kg/ha, România a obţinut o producţie totală de grâu de numai 2,4 milioane de tone, cum nu a mai fost de zeci de ani. S-a creat, astfel, un deficit pentru consum de 1 milion de tone, care a făcut ca ţara noastră să fie dependentă de import până la recolta din 2004 (Bilanţ la recoltarea păioaselor, 2003). În multe comune din judeţele afectate de secetă, în care producţia de grâu a fost compromisă în proporţie de peste 50%, operaţiunile de recoltare pe unele suprafeţe au fost sistate, deoarece erau mai scumpe decât valoarea în sine a recoltei obţinute. În alte cazuri, grâul uscat de secetă a fost folosit ca furaj pentru animale. Specialiştii consideră că pierderile înregistrate de către micii producători agricoli pentru fiecare hectar de grâu distrus de secetă s-au cifrat, la nivelul anului 2003, la circa 6 milioane ha, în cazul utilizării unei tehnologii minime, şi până la 12 milioane lei/ha, la fermele mari, în situaţia aplicării tuturor verigilor tehnologice. Aşa cum reiese din cele prezentate mai sus, principalul efect al secetei la nivelul agriculturii îl constituie scăderea producţiei agricole la principalele culturi agricole. Scăderea producţiilor de cereale şi de plante furajere se transferă asupra sectorului zootehnic, care, în perioadele secetoase, înregistrează un regres, prin micşorarea şeptelului. Ca urmare, ambele influenţe se regăsesc în venitul tot mai mic al producătorului agricol. În acest fel, pierderile care se cumulează de la un an la altul, datorită secetelor excesive şi prelungite, accentuează declinul în agricultură şi contribuie la accentuarea sărăciei, în special la nivelul celor peste 4 milioane de mici exploataţii, de tipul gospodăriei ţărăneşti. Se ajunge în situaţia ca, indiferent de preţul de vânzare al cerealelor, o mare parte dintre ţărani să nu-şi poată acoperi cheltuielile de producţie şi deci să fie puşi în imposibilitate de a relua ciclul agricol. Se formează, astfel, un cerc vicios, în care „sărăcia creează sărăcie”, iar „satul românesc nu face o tranziţie spre economia de piaţă, ci rămâne încremenit în subzistenţă” (M. Berca, 2000). Impactul secetelor din agricultură este resimţit însă şi de populaţia urbană, prin intermediul preţurilor la produsele agroalimentare, care înregistrează creşteri imediate şi constituie un barometru al intensităţii acestor fenomene meteorologice distructive. 320 D. CHIRIAC, A. GEICU, C. HUMĂ, A. BLEAHU 8 Seceta tinde să devină, alături de poluare şi de exploatarea iraţională, unul dintre factorii de presiune asupra pădurii atât pe plan mondial, cât şi în ţara noastră. Specialiştii în silvicultură apreciază că România se încadrează în rândul ţărilor europene cu păduri moderat afectate, fenomenul cel mai răspândit fiind cel de defoliere. Cel mai avansat grad de vătămare al pădurilor se înregistrează în sudul şi vestul ţării, datorită deficitului hidric şi excesului termic, unde se constată extinderea procesului de aridizare (Strategia Naţională şi Programul de acţiune privind combaterea deşertificării, degradării terenurilor şi secetei, 2000). În anii secetoşi, pe lângă uscarea arborilor, se înregistrează şi cele mai numeroase incendii forestiere. Acestea sunt determinate atât de factori naturali (descărcări electrice, autoaprindere pe fondul temperaturilor înalte), cât şi antropici (neglijenţe, acţiuni intenţionate) şi sunt favorizate de efectele secetelor prelungite din vară şi din toamnă. Statistica de mediu consemnează, pentru perioada 1996–2000, un număr mediu anual de 199 de incendii forestiere. Accentuarea fenomenului de secetă în acest interval de timp de cinci ani a atras după sine şi o creştere explozivă a numărului de incendii de pădure, de la un minim de 37 în 1997, la un maxim de 688 în anul 2000. Creşterea numărului de incendii a condus şi la mărirea suprafeţei de păduri distruse prin foc, care, de la 67,7 ha în 1997, a ajuns la 3 606,7 în 2000 (Mediul înconjurător în România, 2001). Deşi statistica de mediu nu menţionează valoarea pagubelor produse de incendii, este de presupus că aceasta se ridică la ordinul miliardelor de lei, la care se vor adăuga eforturile financiare pentru refacerea fondului forestier, ale căror rezultate se vor putea vedea peste un număr mare de ani. IMPACTUL SECETEI ASUPRA ALIMENTĂRII CU APĂ A LOCALITĂŢILOR Schimbările climatice globale, caracterizate prin creşterea temperaturilor, accentuează fenomenul de secetă meteorologică, care, în timp, conduce la instalarea secetei hidrologice, respectiv la reducerea debitelor resurselor de apă (de suprafaţă şi subterane), fapt ce periclitează alimentarea cu apă a localităţilor, industriei şi agriculturii. Specialiştii apreciază că 72% din alimentările cu apă pentru diferite folosinţe provin din surse de suprafaţă. În perioadele de secetă hidrologică, resursele de apă de pe râurile interioare pot să scadă de aproape nouă ori, ceea ce creează probleme, mai ales în zonele cu risc ridicat la acest fenomen meteorologic extrem. În acelaşi timp, se produce şi o diminuare accentuată a resurselor de apă subterane, care măreşte deficitul de apă în zonele respective, unde se instalează aşa-numitul „stres hidric”, când omul percepe seceta hidrologică prin lipsa apei (Strategia Naţională şi Programul de acţiune privind combaterea deşertificării, degradării terenurilor şi secetei, 2000). 9 EFECTE SOCIOECONOMICE ALE SECETEI 321 În felul acesta, criza apei devine unul dintre factorii cu cele mai mari efecte negative asupra calităţii vieţii, datorită apariţiei unor disfuncţii în alimentarea cu apă a localităţilor, în special a celor care utilizează surse proprii (fântâni şi izvoare), supuse influenţelor climatice. Statistica arată că un număr de aproximativ 7,7 milioane de locuitori, reprezentând 34,4% din populaţia ţării se alimentează cu apă din surse proprii. Este vorba, în principal, de populaţia rurală, adică de 6,7 milioane de locuitori (66,3% din total rural), dar şi de aproximativ 1 milion de locuitori din oraşe (circa 8,2% din total urban) (Anuarul statistic al României 2002). Aceste date arată că mediul rural românesc este încă departe de un nivel de dotare corespunzător, în ceea ce priveşte infrastructura fizică a alimentării cu apă în sistem centralizat, singura modalitate de contracarare a efectelor secetei, mai ales în zonele cu risc ridicat la acest fenomen. Spre deosebire de localităţile urbane, unde ponderea populaţiei care se alimentează cu apă potabilă din surse proprii tinde să se micşoreze într-un ritm mai rapid, prin extinderea reţelei centralizate de distribuţie a apei, la sate, acest mod de procurare a apei va persista încă multă vreme. Avem în vedere o serie de particularităţi ale aşezărilor din mediul rural, cum ar fi numărul mare al satelor (peste 13 000), gradul ridicat de dispersie în teritoriu al acestora şi, nu în ultimul rând, puterea economică scăzută a comunităţilor săteşti. Este de presupus că, încă multă vreme de acum înainte, numeroase sate se vor confrunta, în anii secetoşi, pe lângă alte probleme, cu lipsa apei. În mediul rural, problema alimentării cu apă din surse proprii, în special din fântâni, ridică, în momentul de faţă, aspecte legate de posibilitatea de realizare (adâncime) în funcţie de nivelul acviferului, de amplasarea în raport cu sursele de poluare şi de calitatea apei. Astfel, se poate remarca, în primul rând, adâncimea redusă a multor fântâni, care, pe lângă faptul că dă posibilitatea contaminării apei, determină un debit fluctuant, în funcţie de condiţiile meteorologice. Ca urmare, în perioadele secetoase, multe fântâni seacă, ceea ce provoacă o lipsă acută de apă pentru numeroase aşezări rurale. Este edificatoare, în sensul de mai sus, situaţia creată în multe judeţe, în special din zonele cu risc ridicat de secetă şi deşertificare, în perioada 2000–2003, de seceta prelungită, care a lăsat fără apă multe sate, cu efecte dramatice asupra populaţiei. În 2003, considerat a fi un an mai secetos chiar decât 1946, criza de apă s-a manifestat la nivelul întregii ţări, fiind însă mai profundă în judeţele din zona extracarpatică, unde există areale cu secetă cronică. Astfel, în sudul judeţului Dolj şi, parţial, în sud-vestul Mehedinţiului, din cauza secetei prelungite şi a abandonării, în mare parte, a irigaţiilor, pânza freatică a coborât, în ultimii ani, chiar şi cu mai bine de 5 m sub nivelul mediu normal, ceea ce a dus la secarea multor fântâni. În vara lui 2003, ca şi în anii precedenţi, seceta a afectat şi aprovizionarea cu apă a localităţilor care dispuneau de sisteme de alimentare centralizată. Ca urmare, 322 D. CHIRIAC, A. GEICU, C. HUMĂ, A. BLEAHU 10 în multe oraşe ale ţării s-a procedat la restricţionarea distribuţiei apei în cursul zilei. Regimul de livrare a apei către consumatori doar un anumit număr de ore pe zi prezintă însă riscul permanent de infiltrare în reţeaua de alimentare cu apă, prin conductele perforate, a apelor fecaloid-menajere, generând riscul unor epidemii. Impactul secetei asupra industriei şi transporturilor fluviale Fenomenul de secetă are un efect imediat, nu numai în agricultură, ci şi în alte ramuri economice. Între acestea, trebuie menţionată industria energetică, în cadrul căreia producţia de energie electrică obţinută în hidrocentrale, care este şi cea mai ieftină, este puternic influenţată de condiţiile climatice, ce condiţionează nivelul acumulărilor de apă. Scăderea producţiei de energie electrică în hidrocentrale determină compensarea acesteia prin intermediul termocentralelor, fapt care conduce la creşteri de preţ şi la efecte în lanţ. Sub acest aspect, anul 2003, cu o secetă prelungită, constituie exemplul cel mai elocvent, deoarece a generat o adevărată criză atât la nivelul producţiei hidrocentralelor cât şi la nivelul centralei nuclearo-electrice de la Cernavodă, oprită ca urmare a lipsei de apă pentru sistemul de răcire. Astfel, din cauza secetei, producţia în hidrocentrale s-a redus cu 38% faţă de nivelul anterior. În acelaşi timp, din cauza scăderii nemaiîntâlnite a nivelului Dunării în ultimii 160 de ani, s-a procedat la oprirea Centralei Nucleare de la Cernavodă, care furnizează sistemului energetic 10% din producţia de energie electrică a României. De asemenea s-a procedat la stoparea tuturor contractelor de export ale societăţii Hidroelectrica. Potrivit declaraţiilor oficiale, pierderile sistemului energetic, cauzate de întreruperea furnizării de electricitate de la Cernavodă şi de scăderea potenţialului de producţie al hidrocentralelor, au fost estimate la 3 000 de miliarde de lei (V. Bârzoi, 2000). Rezolvarea crizei în sistemul hidroenergetic s-a făcut, fie prin creşterea producţiei de energie electrică în termocentrale, care funcţionează pe cărbune, fie prin repunerea în funcţiune a unor termocentrale proiectate, în cea mai mare parte, să funcţioneze pe gaze naturale şi păcură şi care sunt eficiente doar pe timp de iarnă, când produc energie electrică şi termică. Toate aceste măsuri de compensare a pierderilor cauzate de secetă au dus la o scumpire a energiei electrice cu 15%, începând cu data de 1 septembrie 2003, cu efect în lanţ la nivelul întregii economii naţionale, dar şi în mod direct asupra populaţiei, care a trebuit să suporte o nouă majorare a tarifelor la electricitate. O situaţie specială creată de seceta din vara anului 2003 au înregistrat şi transporturile fluviale, din cauza efectelor induse de cel mai scăzut nivel al Dunării din ultimii 160 de ani. Se estimează că reducerea drastică a traficului pe Dunăre a cauzat transportatorilor fluviali pierderi de 2,5–3 milioane de dolari (M. Preoteasa, R. Amariei, 2003). 11 EFECTE SOCIOECONOMICE ALE SECETEI 323 Impactul secetei şi caniculei asupra stării de sănătate a populaţiei După cum se cunoaşte, seceta este un fenomen meteorologic determinat de cantitatea redusă sau de lipsa precipitaţiilor, un timp îndelungat. Seceta se poate produce în orice anotimp al anului, însă, în anotimpul cald, ea este însoţită, în mod frecvent, de temperaturi ridicate ale aerului, care accentuează acest fenomen şi agravează multiplele sale efecte negative. Ca urmare, în perioadele secetoase, valurile de căldură produc un puternic stres termic şi asupra organismului uman, constituind un factor de risc pentru sănătatea acestuia. În general, un risc crescut prezintă cardiacii, bolnavii cu afecţiuni renale sau pulmonare. Ca urmare, în perioadele caniculare se înregistrează o creştere a mortalităţii generale, mai ales prin boli cardiovasculare (S. Vlaicu, 1998). În unele zone ale ţării, unde procesul de aridizare şi deşertificare a fost accelerat de acţiunile iresponsabile ale omului, prin distrugerea unor ecosisteme, efectele secetei au mărit, în mod considerabil, riscul la îmbolnăvire al populaţiei. Un exemplu, în acest sens, îl reprezintă sudul Olteniei, considerat cel mai arid perimetru din România. Aici, prin secarea bălţilor şi defrişarea pădurilor din lunca Dunării, a dispărut vântul local „Băltăreţul”, care, în timpul verii, bătea de la sud la 2 de bălţi din nord şi antrena vaporii ce se formau deasupra celor aproape 1 000 km lunca fluviului. Este vorba de un fel de briză care contribuia atât la umezirea aerului şi la micşorarea coeficientului de ofilire a plantelor cât şi la diminuarea temperaturilor diurne din timpul verii. Ea a fost înlocuită de vântul uscat şi fierbinte, numit „Austrul”. Această modificare în plan climatic, care contribuie la accentuarea deşertificării şi determină adevărate furturi de nisip, a dus la creşterea numărului de persoane astmatice, în special din rândul copiilor (Gh. Ţigănele, 2003). Efectele negative ale temperaturilor ridicate se amplifică, mai ales în condiţiile în care canicula este asociată cu o umiditate atmosferică crescută. Organismul uman suportă foarte greu umiditatea atmosferică, deoarece corpul nu mai transpiră şi înmagazinează căldură. Ca urmare, cei mai mulţi oameni au o stare de leşin şi de sufocare, fără să sufere o afecţiune cronică. Potrivit OUG nr. 99/2000, sunt considerate temperaturi extreme ale aerului cele care, în condiţiile de microclimat cald, depăşesc, două zile consecutiv, 37°Celsius, iar în condiţii de microclimat rece scad sub –20°Celsius. Măsurile minimale care trebuie asigurate de angajatori pentru protecţia salariaţilor sunt: reducerea intensităţii şi ritmului activităţii fizice, asigurarea ventilaţiei la locurile de muncă, alternarea efortului dinamic cu cel static, asigurarea apei minerale pentru angajaţi (2–4 litri/ persoană) etc. În vara anului 2003, când temperatura aerului s-a menţinut săptămâni în şir la valori de peste 35°C, Ministerul Sănătăţii şi Familiei a făcut publică o serie de recomandări pentru prevenirea efectelor temperaturilor mari asupra sănătăţii populaţiei. 324 D. CHIRIAC, A. GEICU, C. HUMĂ, A. BLEAHU 12 Pe lângă acest impact imediat al temperaturilor ridicate din perioadele de uscăciune asupra sănătăţii oamenilor, se înregistrează şi un impact datorat secetelor prelungite sau succesive, care se traduce prin incidenţa mai mare a bolilor legate de malnutriţie, în special în zonele cu risc ridicat la acest fenomen. Este vorba, în primul rând, de tuberculoză, boală cauzată de scăderea rezistenţei sistemului imunitar, ca urmare a proastei alimentaţii a oamenilor, prin consumul ridicat de cereale (în special de porumb), în detrimentul cărnii, laptelui şi a brânzeturilor. Astfel, incidenţa recidivelor este în continuă ascensiune, de la 4 197 de cazuri la 100 000 de locuitori în 2001, la 4 438 în 2002, respectiv o creştere de 18,7%. Cea mai dramatică situaţie se înregistrează în rândul copiilor: de la 1 817 îmbolnăviri în 2001, la 1 885 în 2002, iar zonele cu amplă incidenţă se suprapun judeţelor cu secetă cronică, adică Vaslui, Galaţi, Călăraşi, Ilfov, Teleorman, unde alimentaţia populaţiei este insuficientă şi de slabă calitate (Alertă socială. Tuberculoza face ravagii, 2003). Seceta – factor generator de sărăcie Dintre efectele negative generate de secetă, sărăcia este cea mai gravă disfuncţie, în plan socioeconomic, din zonele afectate de acest fenomen climatic extrem. Sărăcia se defineşte ca o stare de lipsă de lungă durată a resurselor necesare pentru a asigura un mod de viaţă considerat decent, acceptabil la nivelul unei comunităţi (C. Zamfir, 1999). Această definiţie sugerează ideea raportării fenomenului la contextul societal mai larg, în speţă, la starea de sărăcie din ţara noastră. Cercetările întreprinse în vederea stabilirii nivelului de sărăcie comunitară în ţara noastră evidenţiază însă faptul că aceasta se cantonează, cu precădere, în mediul rural, unde populaţia trăieşte, în cea mai mare parte, din veniturile obţinute din producţia agricolă (vegetală şi animală), care poate fluctua, în mod sensibil, funcţie de situaţia parametrilor climatici. Conform ultimului Raport de evaluare a sărăciei, elaborat de Banca Mondială (octombrie 2003), chiar dacă la nivel naţional, sărăcia s-a redus semnificativ faţă de anul 2000, ajungând la 28,9%, săracii din rural reprezintă 67% din populaţia săracă. Sub raport regional, cel mai ridicat risc de sărăcie este localizat în regiunea Nord-Est – 47% peste media naţională. Nivelul ridicat al sărăciei din această regiune, unde trăieşte şi cel mai mare număr de persoane sărace (25% din populaţia săracă şi 30% din cea extrem de săracă), se datorează, cel puţin în mediul rural, producţiilor agricole scăzute, ca urmare a fenomenului de secetă care afectează aproape anual zona. Studiile sociologice recente (El. Zamfir, 2000) arată că principalele surse generale specifice care generează sărăcia comunitară rurală sunt: – izolarea şi lipsa mijloacelor adecvate de comunicare (drumuri, poduri, electricitate sau telefon); – producţia agricolă scăzută, datorită fărâmiţării excesive a proprietăţii, lipsei capacităţilor de investiţie etc.; 13 EFECTE SOCIOECONOMICE ALE SECETEI 325 – populaţia îmbătrânită; – lipsa sau accesul necorespunzător la serviciile publice (de transport, de sănătate, de educaţie); – existenţa unui segment important de populaţie, reprezentat în special de tineri, fără pământ. La aceste cauze generale care determină starea de sărăcie din mediul rural trebuie, în mod obligatoriu, luat în considerare riscul climatic al zonei în care se află comunitatea, precum şi starea de fertilitate a pământului. Aceşti doi factori pot atât să genereze cât şi să menţină starea de sărăcie, împiedicând, în acest fel, dezvoltarea comunitară, în zonele cu risc crescut de secetă. Studiile referitoare la sărăcia comunitară din mediul rural au stabilit, pe baza unui complex de indicatori, o serie de niveluri ale acestui fenomen, care permit o tipologie a satelor sărace din România. Avem în vedere, în principal, studiul De la sărăcie la dezvoltare rurală, elaborat de Comisia Naţională pentru Statistică, în colaborare cu Banca Mondială, în anul 1998. Conform acestui studiu, cele mai sărace comunităţi, care formează areale compacte, se suprapun, în majoritate, zonelor de câmpie şi de podiş. Astfel, în cele nouă judeţe incluse integral în aceste zone, procentul celor mai sărace comune, în totalul comunelor pe judeţ, are valori deosebit de mari, şi anume: Vaslui – 84,5%, Botoşani – 79,4%, Teleorman – 53%, Iaşi – 47,1%, Galaţi – 33,9%, Călăraşi – 31,3%, Giurgiu – 30,4%, Brăila – 20,5%. Sărăcia rurală din judeţele menţionate trebuie explicată şi prin frecvenţa şi durata mare a secetelor, cu impact direct asupra agriculturii, care constituie principala activitate a locuitorilor. În aceste zone, veniturile din agricultură sunt mici şi au la bază valoarea producţiei agricole (vegetale şi animale). Se remarcă faptul că, în zonele secetoase, în cele mai multe judeţe, veniturile populaţiei se bazează, preponderent, pe producţia vegetală (Călăraşi, Ialomiţa, Brăila, Giurgiu, Teleorman etc.), faţă de numărul redus de judeţe cu producţie animalieră mare. Acest lucru face ca gospodăriile din prima categorie să fie şi cele mai sărace. Deşi factorii sărăciei sunt identificaţi mai ales în plan economic, politic, social şi cultural, la baza ei poate sta şi un management defectuos al secetei. Fenomenul se datorează, uneori, şi gradului redus de conştientizare a stării de lucru de către populaţie şi de neimplicare a acesteia în acţiuni de prevenire şi diminuare a deşertificării şi degradării solurilor. Aşa se explică faptul că zonele cu pungi de sărăcie persistente sunt şi cele care înregistrează o degradare accentuată a sistemelor de irigaţie sau de defrişare a perdelelor forestiere de protecţie a terenurilor agricole. Prin urmare, impactul socioeconomic al sărăciei în mediul rural se traduce prin nivelul de trai scăzut al populaţiei, prin deficitul de capital uman, prin dependenţa demografică ridicată, printr-o infrastructură slab dezvoltată, prin condiţiile precare de locuit şi prin serviciile publice necorespunzătoare. Datorită sărăciei, cele mai multe gospodării din zonele cu risc de secetă recurg la culturi şi specii de animale tradiţionale, fapt care conduce la obţinerea de 326 D. CHIRIAC, A. GEICU, C. HUMĂ, A. BLEAHU 14 randamente scăzute în agricultură. O asemenea strategie nu poate avea drept consecinţă decât perpetuarea sărăciei în mediul rural românesc. De altfel, rezultatele Eurobarometrului rural, realizat la începutul anului 2003 de către Fundaţia pentru o Societate Deschisă, relevă că mediul rural românesc este, în momentul de faţă, sărac şi atomizat, marea majoritate a gospodăriilor ţărăneşti practicând o agricultură de subzistenţă (doar 17% vânzând o parte din produsele obţinute şi numai 4% vânzând mai mult de 50% din producţie). Percepţia populaţiei privind fenomenul de secetă Studiu de caz – judeţul Dolj Pentru evidenţierea impactului socioeconomic al secetei asupra calităţii vieţii, s-a efectuat, în anul 2004, un sondaj de opinie, optându-se, în acest sens, pentru judeţul Dolj, în cadrul căruia acest fenomen meteorologic extrem are accente deosebite, prin intensificarea proceselor de aridizare şi chiar de deşertificare. Obiectivele cercetării s-au axat, mai ales, pe principalul impact economic al secetei, respectiv asupra agriculturii judeţului Dolj, datele obiective fiind completate cu un sondaj de opinie, pe bază de chestionar, la nivelul populaţiei rurale, privind: principalele cauze ale secetei în zona Olteniei, influenţa secetei asupra stării actuale a agriculturii, modul în care seceta a afectat nivelul producţiei agricole, metodele de combatere a efectelor secetei asupra agriculturii, efectele secetei asupra stării de sănătate a oamenilor etc. Sondajul de opinie s-a realizat în şase sate din sudul Olteniei, în zona nisipoasă a Calafatului, considerată un adevărat „pol al secetei din România”. Este vorba de localităţile Poiana Mare, Tunarii Vechi şi Tunarii Noi, aparţinând comunei Poiana Mare, Rast (comuna Rast), Maglavit (comuna Maglavit) şi Ciupercenii Noi (comuna Ciupercenii Noi). Selectarea subiecţilor s-a realizat în mod aleator, obţinându-se un lot de 120 de subiecţi, a cărui repartiţie pe localităţile studiate este redată în tabelul nr. 5. Tabelul nr. 5 Judeţul Dolj – repartiţia eşantionului pe localităţi Chestionare aplicate Comuna Satul Nr. % Poiana Mare 22 18,3 Poiana Mare Tunarii Vechi 8 6,7 Tunarii Noi 10 8,3 Rast Rast 30 25,0 Maglavit Maglavit 30 25,0 Ciupercenii Noi Ciupercenii Noi 20 16,7 Total 120 100,0 15 EFECTE SOCIOECONOMICE ALE SECETEI 327 Caracteristicile subiecţilor: – Sexul – 59,2% bărbaţi şi 40,8% femei. – Vârsta – subiecţii intervievaţi au vârste cuprinse între 21 şi 80 de ani, dominând categoria de vârstă de la 51 la 65 de ani. – Nivelul pregătirii şcolare – fără şcoală şi şcoală generală neterminată – 1,7% şi, respectiv, 12,5%; şcoală generală terminată – 30,8%; şcoală profesională – 18,3%; liceu – 22,5%; şcoală postliceală – 6,7%; studii superioare – 7,5%. – Ocupaţia actuală – agricultor – 80,8%, salariat – 17,5%, mic întreprinzător – 0,8%, patron – 0,8%. Prima întrebare cu care se deschide chestionarul se referă la modul în care este apreciată starea actuală a agriculturii, în comunele în care s-a făcut investigaţia. Aproape jumătate dintre subiecţii intervievaţi, respectiv 49,2%, au apreciat această stare ca fiind atât negativă cât şi pozitivă, în timp ce 45,8%, o consideră, predominant, negativă. La întrebarea, Care sunt, în ordine, principalele cauze care au generat această stare?, 64,2% dintre subiecţi consideră că fenomenul de secetă se află pe primul loc, urmat de lipsa banilor, indicată de 57,5% dintre persoanele intervievate, şi de preţurile scăzute ale pieţii, aşa cum consideră 30% dintre subiecţi. Perceperea fenomenului de secetă drept cauză principală pentru starea, mai degrabă, negativă a agriculturii pare justificată, având în vedere că producerea secetelor, începând din anul 2000, a avut loc în fiecare an, aşa cum arată marea majoritate a respondenţilor (75,8%). La întrebarea Care credeţi că sunt, în ordinea influenţei lor, cauzele secetelor în zona dumneavoastră? s-au obţinut următoarele variante de răspuns: – pe primul loc, 40,8% dintre subiecţi consideră drept cauză principală, schimbarea generală a climei, 37,5% indică tăierea pădurilor, iar 19,2%, poluarea atmosferei; – pe locul al doilea, s-ar situa, în ordinea răspunsurilor, poluarea atmosferei, cu 43,3% (avându-se în vedere, în principal, influenţa nefastă a centralei atomoelectrice de la Kozlodui, faţă de care oamenii din zonă sunt foarte îngrijoraţi), tăierea pădurilor cu 25,0%, şi schimbarea generală a climei cu 21,7%. În România, ca de altfel peste tot în lume, pentru reducerea riscurilor climatice care afectează agricultura se apelează la irigaţii, atât în scopul obţinerii unor producţii agricole stabile, cât şi pentru extinderea unor culturi cu valoare de piaţă ridicată, ca de exemplu, legumele. După 1990, sistemele de irigaţii din ţara noastră au cunoscut o puternică degradare, care le-a adus, în cea mai mare parte, într-o stare deplorabilă. Nici judeţul Dolj nu a făcut excepţie de la această situaţie gravă, dovadă că, referitor la situaţia sistemelor de irigaţie, 97,5% dintre cei intervievaţi au apreciat că, în zona respectivă, acestea au fost distruse în totalitate. O acţiune care a condus la accentuarea secetei şi a fenomenelor asociate – aridizare şi deşertificare – în ţara noastră, a constituit-o defrişarea pădurilor şi a perdelelor forestiere de protecţie. 328 D. CHIRIAC, A. GEICU, C. HUMĂ, A. BLEAHU 16 Cea mai gravă situaţie se înregistrează în acele judeţe din sudul ţării, între care şi Doljul, unde pădurile, dar şi perdelele forestiere de protecţie, înfiinţate încă de la sfârşitul secolului al XIX-lea şi în prima jumătate a secolului al XX-lea, pentru fixarea nisipurilor şi ameliorarea terenurilor din zonele secetoase, au fost tăiate fără discernământ. Acest lucru reiese şi din răspunsurile date la întrebarea referitoare la defrişarea perdelelor forestiere de protecţie şi a pădurilor. Astfel, 54,2% dintre respondenţi arată că perdelele forestiere de protecţie şi pădurile au fost defrişate parţial. Mai redusă, (44,2%), este ponderea celor care afirmă că perdelele forestiere de protecţie şi pădurile au fost defrişate în totalitate. Faptul că unii dintre subiecţi apreciază că această defrişare s-a produs, parţial, iar alţii, în totalitate, derivă din aceea că primii au avut în vedere întreaga suprafaţă forestieră, iar ceilalţi, numai pe aceea care a intrat în posesia foştilor proprietari. Rolul pe care-l au irigaţiile şi perdelele forestiere în combaterea efectelor nefaste ale secetei asupra agriculturii este recunoscut de populaţie. Acest lucru este dovedit de ponderea mare a subiecţilor (80,8%), care, la întrebarea Dvs., personal, aţi resimţit efectele negative ale acestor distrugeri asupra agriculturii?, au ales varianta de răspuns Da, atât în cazul sistemelor de irigaţii cât şi al perdelelor forestiere. Un procent mai redus (18,3%) apreciază numai importanţa irigaţiilor şi doar 0,8% numai pe aceea a perdelelor forestiere de protecţie în combaterea efectelor secetei. În condiţiile distrugerii sistemelor de irigaţii şi a perdelelor forestiere de protecţie, nu numai la nivelul comunelor luate in studiu, ci chiar şi la nivelul întregului judeţ Dolj, amploarea fenomenului de secetă a fost mare, cu atât mai mult cu cât peste jumătate dintre subiecţi, respectiv 56,7%, deţin între 2 şi 5 ha de teren agricol, 18,3%, între 5 şi 10 ha, 5%, peste 10 ha şi doar 4,2% au sub 1 ha. Deoarece marea majoritate a celor chestionaţi (95,8%) exploatează terenul arabil deţinut, în mod individual, este de presupus că efectele secetelor nu au putut fi contracarate, în mod eficient. Urmările acestuia asupra condiţiilor de viaţă au fost resimţite acut de către populaţie. Ca urmare, impactul secetelor asupra condiţiilor de viaţă a fost resimţit acut de către populaţie, având în vedere faptul că acestea s-au repercutat negativ atât asupra producţiei vegetale cât şi asupra celei animale. În acest sens, sunt elocvente răspunsurile celor intervievaţi, care, la întrebarea În anul 2003, seceta v-a afectat: producţia vegetală, producţia animală, sau ambele?, relevă, într-o proporţie de 78,3%, că au suferit pierderi atât în ceea ce priveşte producţia vegetală, cât şi în privinţa celei animale, în timp ce 21,7% au declarat că le-a fost afectată numai producţia vegetală. Aşa cum rezultă din declaraţiile populaţiei, la nivelul comunelor cercetate, în anul 2003, principalele culturi calamitate de secetă au fost cele de grâu şi porumb şi, în unele cazuri, cea de floarea soarelui. Analiza statistică indică, pentru grâu, o medie a pierderilor de 73,04%, situaţia cea mai des întâlnită fiind aceea în care pierderile au fost de 100%. 17 EFECTE SOCIOECONOMICE ALE SECETEI 329 O situaţie asemănătoare înregistrează cultura porumbului, pentru care media pierderilor procentuale este de 77,67%, situaţia cea mai frecventă fiind aceea în care gospodăriile au pierdut recolta în proporţie de 100%. În aceste condiţii, valoarea medie a pierderilor, la nivelul populaţiei investigate din cele patru comune, a fost de 22 420 836 lei, situaţia cea mai frecventă fiind aceea în care valoarea pagubelor s-a cifrat la 10 000 000 lei. La întrebarea În ce măsură producţia vegetală obţinută, în 2003, a reuşit să compenseze aceste pierderi?, peste jumătate dintre subiecţi (63,3%), precizează că producţia vegetală obţinută nu a reuşit să compenseze pierderile, 30,8% dintre aceştia spunând că în mică măsură (până la 50%), în timp ce doar 1,7% din populaţia chestionată declară că în mare măsură (între 50 şi 70%). Deşi pagubele produse de secetă, în anul 2003, asupra producţiei agricole au fost însemnate, aşa cum rezultă din datele oficiale şi din declaraţiile oamenilor, producţia vegetală nu a reuşit să compenseze pierderile respective, măsurile de combatere a fenomenului de uscăciune fiind luate numai de către o parte a populaţiei. Astfel, la întrebarea Cunoscând efectele secetelor din anii precedenţi, ce măsuri preventive aţi luat în acest an pentru reducerea influenţei acestui fenomen? A. Aţi modificat structura culturilor agricole? B. Aţi apelat la o serie de măsuri agrotehnice moderne?, 90,8% dintre persoanele intervievate răspund că nu au modificat structura culturilor agricole, iar 30,8% că nu au apelat la măsuri agrotehnice moderne. Pentru această a doua situaţie, ei au invocat, cel mai adesea, lipsa banilor. Dintre cei care au apelat la măsuri agrotehnice moderne (69,2%), cei mai mulţi – 68,3% au utilizat sămânţă selecţionată, iar 40% şi fertilizanţi. O pondere mai redusă (11,7%) este constituită din cei care au folosit erbicide. Pierderile mari înregistrate la producţia vegetală, în anul 2003, s-au datorat nu numai severităţii fenomenului de secetă, ci şi imposibilităţii apelării la irigaţii. La întrebarea În caz de secetă, dvs. apelaţi la irigaţii?, respondenţii din eşantion au răspuns în proporţie de 100% că Nu, pentru că, în zona noastră, au fost distruse după 1990. În ceea ce priveşte prevenirea riscului cauzat de secetă, prin încheierea de asigurări agricole, cei mai mulţi dintre respondenţi, respectiv 36,7%, nu încheie astfel de asigurări, pentru că nu sunt suficient de informaţi asupra avantajelor oferite de acestea. O pondere de 30,8% dintre cei chestionaţi consideră că primele de asigurare sunt prea mari, în timp ce 29,2%, nu au încredere în modul în care se fac despăgubirile, în caz de calamitate. Doar 3,3% încheie, ocazional, asigurări agricole. Un alt efect direct al secetei asupra condiţiilor de viaţă ale oamenilor din comunele cercetate îl constituie scăderea nivelului apei din fântâni, care a condus la disfuncţii în alimentarea cu apă a gospodăriilor. Populaţia investigată a apreciat, în proporţie de 58,3%, că seceta din perioada 2000–2003 a determinat în foarte mare măsură scăderea nivelului apei din fântâni. În unele cazuri, au existat şi fântâni care au secat, iar, pentru a avea apă, oamenii au trebuit să-şi adâncească 330 D. CHIRIAC, A. GEICU, C. HUMĂ, A. BLEAHU 18 fântânile sau să foreze noi puţuri. Doar 38,3% dintre subiecţi consideră că seceta prelungită a generat doar într-o oarecare măsură probleme în alimentarea cu apă. După cum se cunoaşte, seceta este un fenomen meteorologic determinat de cantitatea redusă sau de lipsa precipitaţiilor un timp îndelungat. Seceta se poate produce în orice anotimp al anului, însă, în anotimpul cald, ea este însoţită, în mod frecvent, de temperaturi ridicate ale aerului, care accentuează acest fenomen şi agravează multiplele sale efecte negative. Seceta şi temperaturile ridicate au avut o serie de influenţe şi asupra sănătaţii oamenilor din zona studiată. Astfel, aproape 37% dintre cei chestionaţi au reclamat influenţa temperaturilor mari asupra stării lor de sănătate sau a familiei. Dintre aceştia, 14% dintre ei au menţionat o serie de suferinţe cauzate de temperaturile ridicate, cum ar fi, creşterea tensiunii (ameţeli, dureri de cap) la persoanele cu afecţiuni cardiace, stări de leşin etc.; 21,6% au spus că temperaturile mari le-au indus o stare de stres termic, în timp ce 0,8%, au avut probleme respiratorii. Concluzii Studiul Efectele socioeconomice ale secetei asupra calităţii vieţii comunităţilor umane din România scoate în evidenţă faptul că seceta reprezintă riscul ecologic cu cea mai mare stabilitate, care poate avea efecte pe termen lung, în special asupra populaţiei din mediul rural, dependentă de activitatea agricolă, supusă permanent capriciilor vremii. Pornind de la această premisă şi de la faptul că zonele secetoase pot fi încadrate în categoria arealelor fragile din punct de vedere ecologic, economic şi social, prin utilizarea indicatorilor privind suprafeţele afectate de secetă şi valoarea pagubelor create agriculturii la principalele culturi de cereale (grâu, secară şi porumb) au fost evidenţiate situaţiile create de acest fenomen meteorologic, în anii cu cea mai mare uscăciune din ţara noastră (2000–2003). În felul acesta a fost scoasă în evidenţă măsura în care agricultura, implicit populaţia, în special cea rurală, au avut de suferit de pe urma secetelor. Studiul relevă, de asemenea, şi alte efecte ale secetelor, cum ar fi impactul asupra alimentării cu apă a localităţilor, asupra stării de sănătate a populaţiei, pagubele produse fondului forestier, industriei şi transporturilor fluviale. Pentru a ilustra impactul secetei şi fenomenelor induse de aceasta asupra calităţii vieţii populaţiei, s-a realizat un sondaj de opinie la nivelul populaţiei rurale din judeţul Dolj, considerat a fi, din punct de vedere pedoclimatic, un adevărat „pol al secetei” în România. Obiectivele cercetării au avut în vedere percepţia locuitorilor asupra principalelor cauze ale secetei în această parte a Olteniei, influenţa secetei asupra stării actuale a agriculturii, respectiv gradul în care aceasta a afectat, în special, nivelul producţiei de cereale, metodele şi mijloacele utilizate de populaţie pentru combaterea secetei, efectele secetei asupra alimentării cu apă a localităţilor, precum şi impactul asupra sănătăţii oamenilor. 19 EFECTE SOCIOECONOMICE ALE SECETEI 331 BIBLIOGRAFIE 1. Bârzoi Vali, Cea mai mare criză energetică din istorie, Naţional nr. 2000/25 august 2003. 2. Berca Mihai, Un viitor pentru trecutul satului românesc, „Profitul agricol”, nr. 3/2000, p. 9. 3. Canarache Andrei, Utilizarea eficientă a resurselor funciare în agricultură, Conferinţa „Cercetarea ştiinţifică în sprijinul redresării şi relansării agriculturii şi silviculturii româneşti”, Editura Ceres, Bucureşti, 2001, p. 11. 4. Chiriac D., Maria Moldoveanu, Cristina Humă, Impactul socioeconomic al fenomenelor naturale dezastruoase. Inundaţii, alunecări de teren, secete, „Probleme economice”, vol. 20–21, CIDE, Bucureşti, 2002. 5. Geicu A., Causes and effects of drought in Romania, Proceedings of the Central and Eastern Workshop on Drought Mitigation, 12–15 April 2000, Budapest, 2001. 6. Geicu A., Analysis of the aridity index variability in Romania, „Romanian Journal of Meteorology”, Vol. 6, Number 1–2/2004. 7. Gibbs, W. J., J.V. Maher, Rainfall deciles as drought indicators, Bureau of Meteorology Bulletin, No. 48, Commonwealth of Australia, Melbourn, 1967. 8. Hera Cristian, A.Canarache, Seceta şi deşertificarea, probleme actuale majore ale omenirii, „Agricultura României” nr. 27/2000, p. 1–7. 9. Preoteasa Manuela, Răzvan Amariei, Seceta din Vest ustură până la Marea Neagră, Capital nr. 32/7 august 2003. 10. Mc Kee T. B., N.J. Doesken, J. Kleist, The relationship of drought frequency and duration to time scales, Preprints, 8th Conference on Applied Climatology, 17–22 January, Anaheim, CA, 1993. 11. Mc Kee T. B., N.J. Doesken, J. Kleist, Drought monitoring with multiple time scales, Preprints, 9th Conference on Applied Climatology, 15–20 January, Dallas, TX, 1995. 12. Sima Elena, Impactul factorilor structurali şi tehnici asupra culturilor cerealiere, „Agricultura României” nr. 1/2002, p. 8–9. 13. Ţigănele Gheorghe, Câmpia Olteniei este ameninţată să devină deşert, România liberă nr. 4127/14 octombrie 2003. 14. Vlaicu Sorina, Caniculă. Specialiştii explică efectele căldurii asupra organismului uman, România liberă nr. 2544/8 august 1998. 15. Zamfir Cătălin (coord.), Politici sociale în România, Editura Expert, Bucureşti, 1999. 16. Zamfir Elena (coord.), Strategii antisărăcie şi dezvoltare comunitară, Editura Expert, Bucureşti, 2000. * 17. , Alertă socială. Tuberculoza face ravagii, „Esenţial” nr. 8/2003, p. 44. ** * , Anuarul statistic al României 2002, INS, Bucureşti. 18. ** * , Bilanţ la recoltarea păioaselor, „Profitul agricol” nr.19/2003, p.5. 19. ** * 20. , De la sărăcie la dezvoltare rurală, Comisia Naţională pentru Statistică – Banca ** Mondială, Bucureşti, 1998. * 21. , Eurobarometrul rural 2003, Fundaţia pentru o Societate Deschisă, Bucureşti, 2003. ** * , Mediul înconjurător în România, INS, 2001. 22. ** * 23. , OUG nr. 99/2000 privind măsurile ce pot fi aplicate în perioadele cu temperaturi ** extreme pentru protecţia persoanelor încadrate în muncă, Monitorul Oficial al României nr. 304 din 4 iulie 2000. * , Planul naţional anti-sărăcie şi promovare a incluziunii sociale, Guvernul României, 2002. 24. ** * 25. , Strategia naţională şi programul de acţiune privind combaterea deşertificării, ** degradării terenurilor şi secetei, MAPPM, 2000.